પછી તો સમયના કૈંક વહેણ વહી ગયા… અકસ્માત થયો, બંને પગ ગુમાવ્યા બનાવટી પગ પહેર્યા પણ અભિનયની રત છૂટી નહી . કૈક અવનવા ખેલ મેં આ રંગભૂમિ ઉપર ભજવ્યા.. પચાસ વર્ષને અંતે આજે મારા ક્ષેત્રસન્યાસનો દિવસ છે — મારી નિવૃત્તિનો દિવસ છે. આજે હું રીટાયર થાઉં છું. એક સોનેરી સુવાક્ય છે કે માણસ દુઃખ ભલે પોતાની પાસે રાખે પરંતુ પોતાનુ સુખ હમેશા વહેંચવું જોઇએ. તો હું પણ મારું સુખ, જેમના થકી મને આજનો આ દિવસ જોવા મળ્યો છે, એવા મારા સાથી કલાકારો અને કસબીઓ સાથે વહેંચવા માંગું છું .અને તેથી જ આપ સૌ કદરદાન પ્રેક્ષકોએ ખુબ જ ઉમળકાથી, વહાલથી મને જે આ જે ચેક અર્પણ કર્યો છે, રૂ. એક લાખ એકાવન હજારનો…. તે… હું આજે મારા વતી ગુજરાતી નાટ્ય કલાકાર સંઘને અર્પણ કરું છું. નાનકડી ભેટ છે મારી આ…. દોસ્તો, જીવનની સાર્થકતા કેટલું જીવ્યા એમાં નથી પણ કેવું જીવ્યા એમાં છે. હું મન ભરીને જીવ્યો છું. જિન્દગીને ખુબ માણી છે મેં.—- અરે આપ સહું રસિક પ્રેક્ષકોએ મને બિરદાવ્યો છે….. તો તો… મારા કુટુંબે મને નિભાવ્યો છે… ખરેખર નિભાવ્યો છે….. સાહેબો, તમને કહી દઉં કે એક નાટકિયા સાથે જીવન વિતાવવું બહુ અઘરું કામ છે. એને એ બદલ મેં મારા કુટુંબનો ક્યારેય આભાર નથી માન્યો. પણ આજે મને આ તક મળી છે જાહેરમાં આભાર માનવાની, તો પ્રથમ આભાર માનું છું આપ સૌ રસિક પ્રેક્ષકગણનો અને ત્યાર બાદ આભાર માનું છું મારા કુટુંબનો… મારો દિકરો અમર, મારી દીકરી માયા… મારી પુત્રવધુ જ્યોતિ અને—– સૌથી વિશેષ આભાર મારે માનવાનો તે સરકારનો… જો જો ભાઈ કાંઈ ગેરસમજ નહીં કરતા સરકાર એટલે કઈ દિલ્હીવાળી કે વોશીન્ગ્ત્ન ડી. સી.વાળી નહીં આ તો મારી સરકાર, એટલે કે મારી પત્ની મંગળા હું એને લાડથી, વહાલથી સરકાર કહીને બોલાવું છું…….. ખેર, મારી કલાસાધનાની વાત કરું તો આપ સૌ તેના સાક્ષી રહ્યા છો. રંગમંચ પર ક્યારેક ભિખારી બન્યો તો ક્યારેક ભગવાન બન્યો ક્યારેક રાણા પ્રતાપ બન્યો તો ક્યારેક શહેનશાહ અકબર બન્યો અને બન્યો એટલું જ નહીં. પણ પ્રેક્ષકોને પણ બનાવ્યા. એમને હસાવ્યા, રડાવ્યા ધ્રુજાવ્યા….. (ઉધરસ ખાતા ખાતા…) અને અને દોસ્તો આવી જ મારી એક ભૂમિકા તે વીર વિદ્યાપતિ નાટકમાં રાજા વિદ્યાપતિની . એ નાટકને એ જમાનામાં પ્રેક્ષકોએ એટલી દાદ આપી કે એ ભૂમિકા મારા નામ સાથે એકરૂપ થઈ ગઈ. અને એ દિવસથી હું અનંતરાય દવે મટી અને અનંતરાય વિદ્યાપતિ તરીકે ઓળખાતો થઈ ગયો.. નટમાંથી નટસમ્રાટ બની ગયો. કલાકારમાંથી સ્ટાર બની ગયો…. બધી આપની મહેરબાની છે. મિત્રો, આજે આપની સમક્ષે વીર વિદ્યાપતિ નાટકની વાત નીકળી છે તો એમાંનો એક નાનકડો અંશ રજૂ કરવાનું મન થાય છે.